വ്യത്യസ്ത അഭിപ്രായത്തെ ഇല്ലായ്മ ചെയ്യുകയെന്ന സി.പി.എം ശൈലിയല്ല കോണ്ഗ്രസിന്റേത് പരിഹരിക്കാനാകാത്ത പ്രശ്നങ്ങളില്ലെന്ന് കെ.സി വേണുഗോപാല് കോണ്ഗ്രസില് പരിഹരിക്കാനാകാത്ത പ്രശ്നങ്ങളില്ലെന്ന് എ.ഐ.സി.സി ജനറല് സെക്രട്ടറി കെ.സി വേണുഗോപാല്. ഡി.സി.സി അദ്ധ്യക്ഷപട്ടിക അന്തിമമാണെന്നും ഇനി മാറ്റമില്ലെന്നും അദ്ദേഹം വ്യക്തമാക്കി. കണ്ണൂരില് മാധ്യമങ്ങളോട് സംസാരിക്കുകയായിരുന്നു അദ്ദേഹം ഓരോ പ്രവര്ത്തകനും കഠിനാദ്ധ്വാനം ചെയ്യുന്നത് കോണ്ഗ്രസിന്റെ വളര്ച്ചയ്ക്കാണ്. മുഖ്യപരിഗണന പാര്ട്ടിക്കായിരിക്കും. എന്നാല്, വ്യത്യസ്തമായ അഭിപ്രായമുള്ളവരെയും അതിനെ പിന്തുണയ്ക്കുന്നവരെയും ഇല്ലായ്മ ചെയ്യുകയെന്ന സി.പി.എം ശൈലിയല്ല കോണ്ഗ്രസിന്റേത്. എല്ലാ അഭിപ്രായങ്ങളും അഭിപ്രായവ്യത്യാസങ്ങള് ഉള്ളപ്പോള് തന്നെ എല്ലാവര്ക്കും മുഖ്യം പാര്ട്ടിയായിരിക്കുമെന്നും അദ്ദേഹം പറഞ്ഞു. ഉമ്മന്ചാണ്ടിക്ക് മാനസിക വിഷമമുണ്ടാക്കുന്ന കാര്യം ചെയ്യാന് തങ്ങളാരും തയ്യാറാകില്ലെന്നും അദ്ദേഹം പറഞ്ഞു. കോണ്ഗ്രസില് എല്ലാവരും ഒറ്റക്കെട്ടാണ്. സി.പി.എമ്മും ബി.ജെ.പിയും കാര്യങ്ങളെ പര്വതീകരിക്കുകയാണ്. കേരളത്തില് കോണ്ഗ്രസ് പാര്ട്ടി ഒരുമിച്ച് മുന്നോട്ടു പോകുമെന്നും അദ്ദേഹം പറഞ്ഞു. കെ.പി.സി.സി പ്രസിഡന്റ് ദീര്ഘകാലത്തെ പാര്ട്ടി പ്രവര്ത്തനപരിചയമുള്ളയാളാണ്. എല്ലാവര്ക്കും പറയാനുള്ളത് കേട്ട ശേഷമേ അദ്ദേഹം തീരുമാനമെടുക്കുകയുള്ളൂവെന്നും കെ.സി വേണുഗോപാല് പറഞ്ഞു. പരസ്പരം കലഹിച്ചു കളയാന് സമയമില്ല, പാര്ട്ടിയുടെ ദൗര്ബല്യങ്ങള് ഇല്ലാതാക്കാനുള്ള ശ്രമങ്ങള് ഉണ്ടാകണം. വിമര്ശനങ്ങള്ക്ക് സ്വയം ലക്ഷ്മണരേഖ വേണം. എല്ലാവരുടേയും അഭിപ്രായങ്ങള് കെ. സുധാകരന് വിശ്വാസത്തിലെടുക്കുമെന്നും ഡി.സി.സി ഓഫീസ് ഉദ്ഘാടനച്ചടങ്ങില് സംസാരിക്കവെ കെ. സി വേണുഗോപാല് വ്യക്തമാക്കിയിരുന്നു.